ประกาศกระทรวงการพัฒนาสังคมและความมั่นคงของมนุษย์ เรื่อง กำหนดหลักเกณฑ์ วิธีการ และเงื่อนไขการคุ้มครอง การส่งเสริม และการสนับสนุนการสงเคราะห์ในการจัดการศพตามประเพณี (ฉบับที่ 2) พ.ศ. 2553
ประกาศกระทรวงการพัฒนาสังคมและความมั่นคงของมนุษย์
ประกาศกระทรวงการพัฒนาสังคมและความมั่นคงของมนุษย์
เรื่อง กำหนดหลักเกณฑ์
วิธีการ และเงื่อนไขการคุ้มครอง การส่งเสริม
และการสนับสนุน การสงเคราะห์ในการจัดการศพตามประเพณี
(ฉบับที่ ๒)
พ.ศ. ๒๕๕๓
 

โดยที่เป็นการสมควรปรับปรุงแก้ไขประกาศกระทรวงการพัฒนาสังคมและความมั่นคงของมนุษย์
เรื่อง กำหนดหลักเกณฑ์ วิธีการ และเงื่อนไขการคุ้มครอง การส่งเสริม และการสนับสนุน
การสงเคราะห์ในการจัดการศพตามประเพณี พ.ศ. ๒๕๕๒

อาศัยอำนาจตามความในมาตรา
๑๑ แห่งพระราชบัญญัติผู้สูงอายุ พ.ศ. ๒๕๔๖ และข้อ ๑๑ (๖) แห่งประกาศสำนักนายกรัฐมนตรี
เรื่อง กำหนดหน่วยงานรับผิดชอบในการดำเนินการตามพระราชบัญญัติผู้สูงอายุ พ.ศ. ๒๕๔๖
ลงวันที่ ๒๘ กรกฎาคม พ.ศ. ๒๕๔๗
รัฐมนตรีว่าการกระทรวงการพัฒนาสังคมและความมั่นคงของมนุษย์จึงออกประกาศไว้
ดังต่อไปนี้

ข้อ
๑ ให้ยกเลิกความในข้อ ๖ ข้อ ๗ และข้อ
๘ ของประกาศกระทรวงการพัฒนาสังคมและความมั่นคงของมนุษย์ เรื่อง กำหนดหลักเกณฑ์
วิธีการ และเงื่อนไขการคุ้มครอง การส่งเสริม และการสนับสนุน การสงเคราะห์ในการจัดการศพตามประเพณี
พ.ศ. ๒๕๕๒ ลงวันที่ ๒๒ มิถุนายน พ.ศ. ๒๕๕๒ และให้ใช้ความต่อไปนี้แทน
ข้อ ๖ การยื่นคำขอเพื่อขอรับการสงเคราะห์ในการจัดการศพผู้สูงอายุ
ให้ผู้ที่รับผิดชอบในการจัดการศพผู้สูงอายุตามประเพณีรายนั้นยื่นคำขอในท้องที่ที่ผู้สูงอายุมีชื่ออยู่ในทะเบียนบ้านในขณะถึงแก่ความตาย
ดังต่อไปนี้
(๑)
ในกรุงเทพมหานคร ให้ยื่นคำขอต่อศูนย์คุ้มครองสวัสดิภาพชุมชนเขต
สังกัดกรมพัฒนาสังคมและสวัสดิการ หรือสำนักงานเขต สังกัดกรุงเทพมหานคร
(๒)
ในจังหวัดอื่น ให้ยื่นคำขอต่อสำนักงานพัฒนาสังคมและความมั่นคงของมนุษย์จังหวัด หรือที่ว่าการอำเภอ
แบบคำขอรับการสงเคราะห์ในการจัดการศพผู้สูงอายุตามประเพณี
ให้เป็นไปตามที่ผู้อำนวยการสำนักงานส่งเสริมสวัสดิภาพและพิทักษ์เด็ก เยาวชน
ผู้ด้อยโอกาส และผู้สูงอายุ กำหนด

ข้อ
๗ ผู้ยื่นคำขอรับการสงเคราะห์ในการจัดการศพผู้สูงอายุตามประเพณีตามข้อ
๖ ต้องยื่นคำขอภายในกำหนดสามสิบวันนับตั้งแต่วันที่ออกใบมรณบัตร พร้อมเอกสาร
ดังต่อไปนี้
(๑)
ใบมรณบัตรของผู้สูงอายุ พร้อมสำเนาจำนวนหนึ่งฉบับ
(๒)
บัตรประจำตัวประชาชนของผู้ยื่นคำขอ พร้อมสำเนาจำนวนหนึ่งฉบับ
(๓)
หนังสือรับรองว่าผู้ยื่นคำขอเป็นผู้รับผิดชอบในการจัดการศพผู้สูงอายุตามประเพณีซึ่งรับรองโดยพนักงานฝ่ายปกครอง
หรือกำนัน หรือผู้ใหญ่บ้าน หรือประธานชุมชนตามที่ทางราชการประกาศกำหนด แล้วแต่กรณี
แบบหนังสือรับรอง
ให้เป็นไปตามที่ผู้อำนวยการสำนักงานส่งเสริมสวัสดิภาพและพิทักษ์เด็ก เยาวชน
ผู้ด้อยโอกาส และผู้สูงอายุ กำหนด

ข้อ
๘ ให้หน่วยงานที่รับคำขอตามข้อ ๖
ดำเนินการตรวจสอบความถูกต้องของเอกสารและหลักฐานตามข้อ ๗
เมื่อเห็นว่าคำขอพร้อมเอกสารและหลักฐานดังกล่าวถูกต้องก็ให้หน่วยงานที่รับคำขอนั้นพิจารณาทดรองจ่ายเงินสงเคราะห์ในการจัดการศพตามประเพณีแก่ผู้ที่ยื่นคำขอต่อไป

ข้อ
๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๔
มีนาคม พ.ศ. ๒๕๕๓
อิสสระ สมชัย
รัฐมนตรีว่าการกระทรวงการพัฒนาสังคมและความมั่นคงของมนุษย์















วิชชุตา/ผู้จัดทำ
๑๙ ธันวาคม ๒๕๕๔

ปริญสินีย์/ปรับปรุง
๑๘ กันยายน ๒๕๕๖



[๑] ราชกิจจานุเบกษา
เล่ม ๑๒๗/ตอนพิเศษ ๖๙ ง/หน้า ๒๕/๒ มิถุนายน ๒๕๕๓